Νευροφυσιολογική διερεύνηση της νεύρωσης του 1ου ραχιαίου μεσόστεου του ποδός και της χειρός και του βραχέος εκτείνοντος τους δακτύλους
Authors: Αμερίδου Ιωάννα 
Published: August 2021

Εισαγωγή. Από τα κλασικά εγχειρίδια ανατομικής είναι γνωστό ότι ο 1ος ραχιαίος μεσόστεος μυς του ποδός νευρώνεται από το έξω πελματιαίο νεύρο, ο αντίστοιχος της χειρός από το ωλένιο και ο βραχύς εκτείνων τους δακτύλους από το εν τω βάθει περονιαίο νεύρο. Εν τούτοις υπάρχουν βιβλιογραφικές αναφορές περί ανώμαλης νεύρωσης των προαναφερθέντων μυών από άλλα νεύρα όπως νεύρωση τμήματος του 1ου ραχιαίου μεσόστεου μυός από το εν τω βάθει περονιαίο ή μερική νεύρωση του βραχέως εκτείνοντος των δακτύλων από το κνημιαίο νεύρο. Τα ευρήματα αυτά δεν έτυχαν γενικής παραδοχής και αποδόθηκαν σε τεχνικά σφάλματα ή στην αδυναμία ταυτοποίησης των κινητικών ινών κατά τις ανατομικές μελέτες. Σκοπός της παρούσης μελέτης ήταν η ηλεκτροφυσιολογική διερεύνηση της νεύρωσης του 1ου ραχιαίου της χειρός, του 1ου ραχιαίου της χειρός και του βραχέως εκτείνοντος τους δακτύλους, μυών, σε υγιείς εθελοντές. Μέθοδος. Στη μελέτη συμπεριλήφθηκαν 80 εθελοντές χωρίς βλάβες του περιφερικού νευρικού συστήματος. Οι εξετάσεις έγιναν με το σύστημα ηλεκτρομυογραφίας 2 καναλιών της εταιρείας NyhonKohden. Η καταγραφή των προκλητών μυϊκών δυναμικών (ΠΜΔ) έγινε αρχικά με επιφανειακό ηλεκτρόδιο και επί καταγραφής ενός ΠΜΔ με αρνητική απόκλιση από τη βασική γραμμή και με βελονοειδές συγκεντρικό ηλεκτρόδιο, το οποίο έχει την ιδιότητα της εκλεκτικής καταγραφής των δυναμικών του μυός εντός του οποίου έχει τοποθετηθεί. Μετά την τοποθέτηση των ηλεκτροδίων καταγραφής ερεθίσθηκαν διαδοχικά το περονιαίο και κνημιαίο νεύρο στο κάτω άκρο και το μέσο και επιπολής κερκιδικό στο άνω άκρο. Αποτελέσματα. Μια από τους 80 εθελοντές αποκλείσθηκε από την αξιολόγηση επειδή κατά την μελέτη της ταχύτητας αγωγής των νεύρων βρέθηκε να πάσχει από πολυνευροπάθεια. 1.Πρώτος ραχιαίος μεσόστεος ποδός. Σε έναν εθελοντή (1,2%) καταγράφηκε κατά τον ερεθισμό του εν τω βάθει περονιαίου νεύρου ένα προκλητό δυναμικό με αρνητική απόκλιση με το επιφανειακό ηλεκτρόδιο καταγραφής. Το συγκεντρικό βελονοειδές ηλεκτρόδιο όμως, τοποθετημένο εντός του μυός ακριβώς κάτω από το επιφανειακό ηλεκτρόδιο καταγραφής, δεν κατέγραψε κάποιο δυναμικό. 2.Βραχύς εκτείνων τους δακτύλους. Σε 33 (41.7%) των εθελοντών καταγράφηκε κατά τον ερεθισμό του κνημιαίου νεύρου ένα προκλητό δυναμικό με αρνητική απόκλιση με το επιφανειακό ηλεκτρόδιο καταγραφής. Σε όλες τις ανωτέρω περιπτώσεις το κατάλληλα τοποθετημένο συγκεντρικό βελονοειδές ηλεκτρόδιο δεν κατέγραψε κάποιο δυναμικό. 3.Πρώτος ραχιαίος μεσόστεος χειρός.I.Ερεθισμός επιπολής κερκιδικού νεύρου. Σε 3 (3,7%) εθελοντές καταγράφηκε προκλητό δυναμικό με χρήση επιφανειακών ηλεκτροδίων καταγραφής αλλά σε καμία από αυτές με το συγκεντρικό βελονοειδές ηλεκτρόδιο. II.Ερεθισμός μέσου νεύρου στον καρπό. Σε 76 (96,2%) των εθελοντών κατέγραψε το επιφανειακό ηλεκτρόδιο ένα προκλητό δυναμικό με αρνητική απόκλιση ενώ το βελονοειδές ηλεκτρόδιο σε καμία από αυτές.Συμπέρασμα. Χρησιμοποιώντας το συγκεντρικό ηλεκτρόδιο καταγραφής αποδείξαμε ότι οι υπό εξέταση μύες (1οι ραχιαίοι μεσόστεοι χειρός και ποδός και βραχύς εκτείνων τους δακτύλους) σε καμία περίπτωση, ακόμη και σε εκείνες που τα αποτελέσματα καταγραφής με επιφανειακά ηλεκτρόδια ήταν ενδεικτικά για το αντίθετο, δεν παρουσίασαν παραλλαγή νεύρωσης.